สังคมข่าวหุ้น
ตลาดหุ้นไทยล่าสุดปิดการซื้อขายที่ระดับ 1,567.52 จุด ปรับเพิ่มขึ้น 0.33 จุด พ่วงด้วยมูลค่าการซื้อขายรวม 3.7 หมื่นล้านบาท * กลุ่มเข้าซื้อสุทธิทางสถาบันเข้าเก็บไป 188 ล้านบาท ตามด้วยต่างชาติอีก 111 ล้านบาท ส่วนขาเทขายสุทธิบัญชีบริษัทหลักทรัพย์สาดออก 131 ล้านบาท และรายย่อยร่วมแจมอีก 168 ล้านบาท
17 ส.ค. 2560

นิวส์เวฟ 
* ตลาดหุ้นไทยล่าสุดปิดการซื้อขายที่ระดับ 1,567.52 จุด ปรับเพิ่มขึ้น 0.33 จุด พ่วงด้วยมูลค่าการซื้อขายรวม 3.7 หมื่นล้านบาท * กลุ่มเข้าซื้อสุทธิทางสถาบันเข้าเก็บไป 188 ล้านบาท ตามด้วยต่างชาติอีก 111 ล้านบาท ส่วนขาเทขายสุทธิบัญชีบริษัทหลักทรัพย์สาดออก 131 ล้านบาท และรายย่อยร่วมแจมอีก 168 ล้านบาท
* เริ่มกันด้วยหุ้นแรก SQ ของเขาดีจริงเพราะโชว์กำไรเติบโตสนั่นยิ่งกว่าที่โบรกฯคาดกันไว้เสียอีก โดยงวดไตรมาส 2 อวดกำไรไป 166 ล้านบาท ปรับเพิ่มขึ้น 159% จากช่วงปีก่อน เลยส่งผลให้งวดครึ่งปีแรกทำกำไรทะลัก 391 ล้านบาท ปรับเพิ่มขึ้นดุเดือดอีก 191% จากปีก่อน * อย่าลืมกันว่านี่ขนาดงวดไตรมาส 2 เป็นโลว์ซีซั่นทางธุรกิจด้วยซ้ำไป เพราะมีอุปสรรคด้านสภาพอากาศทำให้บริษัทมีศักยภาพในการทำงานยากขึ้นกว่าปกติ แต่ขนาดโลว์ซีซั่นยังฟันกำไรสวยแจ๋วขนาดนี้ จึงไม่ใช่เรื่องยากเลยที่ช่วงครึ่งปีหลังจะยิ่งทำกำไรเติบโตขึ้นโดดเด่นไปอีกระดับ
* แถมล่าสุดประกาศข่าวดีชิ้นใหญ่ออกมาให้ได้ลุ้นกัน คือ  SQ รุกยื่นประมูลโครงการแม่เมาะโครงการที่ 9 มีมูลค่าสูง 40,000 ล้านบาทอย่างเป็นทางการกันแล้ว งานนี้ ถือว่ามีโอกาสสูงไม่เบาที่ SQ จะมีสิทธิคว้างานไป เพราะมีคู่แข่งขันไม่มากรายนัก ที่สำคัญยังเป็นลักษณะงานที่บริษัทมีความชำนาญเป็นอย่างดี ตรงนี้นี่แหละจะยิ่งกลายจุดแข็งสำคัญที่เพิ่มเปอร์เซ็นต์คว้างานได้ * ฟากโบรกฯ เองยังขานรับกับเซอร์ไพรส์งบครึ่งปีแรกที่ดีเกินคาด จนออกปากมีแนวโน้มที่จะปรับเพิ่มประมาณการงวดปี 60 ขึ้นกันใหม่อีกหน เพราะแค่งวด 6 เดือนยังทำกำไรสูงเกือบเท่าที่เคยประเมินไว้แล้วทั้งปี ส่วนราคาเป้าหมายขณะนี้กำหนดไว้แถว 7 บาท หากมีการเคาะตัดสินใจเพิ่มคาดการณ์กำไรทั้งปี 60 มากขึ้น มีโอกาสสูงที่จะได้เห็นราคาเป้าหมายใหม่เช่นกัน เมื่อวานปิดการซื้อขาย 5.70 บาท พื้นฐานดีขนาดนี้ไม่ซื้อเก็บติดพอร์ตก็ไม่รู้จะว่าไงแล้ว
* หุ้น PTTGC เป็นบลูชิพที่มีความโดดเด่นอย่างแท้จริง สมกับมีฐานะเป็นเรือธงธุรกิจปิโตรเคมีของกลุ่มปตท. เป็นอย่างมาก จุดการันตีพื้นฐานว่าเป็นของจริง สะท้อนได้จากกำไรสุทธิงวดครึ่งปีแรกที่กวาดไปแล้วถึง 19,784 ล้านบาท ที่สำคัญอยากให้โฟกัสตรงอัตรากำไรสุทธิกันหน่อย เนื่องจากเป็นจุดที่หลายคนมองข้ามกันไปมาก เพราะในขณะนี้บริษัทมีอัตราทำกำไรสุทธิเกิน 9% ไปแล้ว และเท่ากับเป็น Net profit margin สูงมากที่สุดในรอบ 4-5 ปีด้วยซ้ำไป
* แน่นอนงบ PTTGC ในไตรมาส 2 หนีไม่พ้นการบุ๊คสต๊อกลอสน้ำมันไม่ต่างจากโรงกลั่นรายอื่น แต่จุดที่ชดเชยและผลักดันให้กำไรของบริษัทสามารถพีคขึ้นมาได้จนน่าสนใจ คือ ความสามารถในการบริหารต้นทุนของบริษัทเป็นอย่างดี ผสานกับคำสั่งซื้อของลูกค้าที่ยังคงหนาแน่น และได้รับอานิสงส์ราคาปิโตรเคมีทั้งสายโอเลฟินส์และอะโรเมติกส์ที่โดยรวมยังทรงตัวระดับสูง * จึงผลักดันให้กำไรสุทธิทั้งงวดไตรมาส 2 และงวดครึ่งปีแรกทะยานแบบมหาศาล เทรนด์ธุรกิจครึ่งปีหลังยังคงสดใสและไม่มีอะไรน่ากังวลทั้งสิ้น  แถมยังประกาศแผนขยายการลงทุนชิ้นใหญ่อีก 2 โครงการ มูลค่ารวมกว่า 3 หมื่นล้านบาท  คือ Propylene Oxide และ Polyols&amp;PU System ที่จะมาช่วยต่อยอดธุรกิจและสยายปีกปิโตรเคมี PTTGC ให้โบยบินจนติดลมบน ใครมีหุ้นเก็บไว้แล้วในพอร์ตถือยาวกันต่อไปได้สบาย เพราะเป็นหุ้นบลูชิพที่เด่นทั้งด้านสตอรี่หนุนราคาและยังจ่ายปันผลสวยไม่เบาเสียอีก
* ปิดท้ายด้วยหุ้น ZIGA หรือ ซิก้า อินโนเวชั่น หุ้นไอพีโอเนื้อหอมรายใหม่ล่าสุด มีคิวเข้าเทรดกันอย่างเป็นทางการแล้วในช่วงวันนี้ แว่วเสียงวงการเงินประเมินกันมาว่า ให้ราคาพื้นฐานกันไว้ถึงระดับ 8 บาทเลยทีเดียว จึงเท่ากับมีอัพไซด์จากราคาเสนอขายไอพีโอ 5.90 บาท มากเอาเรื่อง * สำหรับแผนการใช้เงินระดมทุนของ ZIGA จะนำไปเร่งเดินหน้าขยายธุรกิจต่อเนื่องและเพิ่มฐานกำลังการผลิตให้มากขึ้น เพราะนับเป็นปัจจัยสำคัญที่จะยิ่งช่วยหนุนให้บริษัทเติบโตได้แข็งแกร่งขึ้นไปอีกสเต็ปในอนาคต ใครที่มีหุ้นแล้วขอให้โชคดีได้รับกำไรถ้วนหน้า ส่วนคนที่พลาดตอนเปิดจองไอพีโอ วันนี้โอกาสลงทุนได้เข้ามาถึงมือท่านแล้ว